A BIZOTTSÁG HATÁROZATA
(2005. június 24.)
a 2004/614/EK határozatnak a dél-afrikai madárinfluenzával kapcsolatos védekezési intézkedések alkalmazásának időtartama tekintetében történő harmadik módosításáról
(az értesítés a C(2005) 1863. számú dokumentummal történt)
(EGT vonatkozású szöveg)
(2005/469/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (7) bekezdésére,
tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
mivel:
(1)
A dél-afrikai köztársaságbeli madárinfluenza nagy patogenitású formája elleni védekezési intézkedésekről szóló, 2004. augusztus 24-i 2004/614/EK bizottsági határozattal (3) a Bizottság védekezési intézkedéseket fogadott el a dél-afrikai laposmellű futómadár-állományban jelenlévő madárinfluenzára vonatkozóan.
(2)
2004-ben a Bizottság Dél-Afrikától arra vonatkozó információt kapott, hogy a laposmellű futómadár-állományban a betegséggel kapcsolatos helyzet javult. Ezen információból azonban a Bizottság nem következtethet arra, hogy a betegséget ténylegesen ellenőrzés alá vonták. További információ nem érkezett Dél-Afrikától, és a járványügyi helyzet nem tűnik világosnak.
(3)
E körülmények között helyénvaló a 2004/614/EK határozat alkalmazásának további hat hónappal történő meghosszabbítása. E határozat azonban felülvizsgálható a hat hónapos időszak vége előtt a Dél-Afrikától kapott bármely további információ fényében.
(4)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/614/EK határozat 7. cikkében a „2005. június 30.” időpont helyébe a „2005. december 31.” időpont lép.
2. cikk
E határozatnak a tagállamok a címzettjei.
Kelt Brüsszelben, 2005. június 24-én.